《赋米芾所画金山图》
宋代·李彭

忆昔扁舟帆正落，杨子江头风浪恶。江心楼台浑欲沈，不独能高瓦棺阁。

晚山接天波面平，白鸥去边钟磬鸣。云昏上头不可到，往来余怀今未宁。

楚狂澹墨扫绢素，澄神卧游知处所。欲披雾牖寻野僧，反向烟汀辨江树。

新诗葱茜工于画，川岑想像高堂挂。骅骝绝尘走千里，何劳远处幽并夜。

渐到浔阳不复前，安得仙山来眼边。断非毗耶掌中取，直疑壶公谪处天。

新诗妙画真有益，张衡南都能毕力。不如此诗气崷崒，却使丹青句中识。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。